Idi iyakcheng iwan,
gwariy piyasta na Hodjos cha Jerusalem,
et kimowan si Jesus a mekipiyasta.
Niman gwared Jerusalem i chanom a iyabjeng a engaranan na Bethzatha cha esel na Hodjos a iyay-esop cha Pasbol na Kalniro.
Tan gwara ngod man i dimen siroman
a imoli-oligan na chakel a mansekit.
Gwara iriy ekorab,
epilay,
tan sema iren gwariy parti na angel chen nat mahakiykiy.
[Chiyan sekeriy chanom a onkiykiy.
Tep no singka-chom,
onsekep i anghil Afo Chiyos chiwa iyabjeng a chanom,
et ikiykiy to ma chanom.
No onkiykiy maliy chanom,
sema pilmiron toon onsekep chiwan,
ma-kal i sahit to,
angken kilasin sahit.]
Gwared man i sa-kin dahin mansekit na tedon polo tan gwalon tawen.
Miten Jesus iwa mansekit a man-oolig chiwan,
et amta tho i ebayag i sahit to.
Et inbagen Jesus cha si-katho i “Piyan mon ma-kal i sahit mo?”
Et insongbat na mansekit i “Ahow,
Afo,
piyan ko,
nem nagwariy mena-ched si-kak a onkowan cha chanom no onkiykiy.
Nainpara-paras kon onkowan,
nem gwara na olay i naedagwas iy say si-kak.”
Et kigwan Jesus i “Bangon ka,
alam itha kamen mo,
et pan-ekad ka.”
Et mimapteng a chakos iwa dahi,
et ida tho ma kamen to et iyan-ahad.
Sema akow a inmapteng niwa dahi,
sema Sabbath a akow na pan-inana na Hodjos.
Isonga,
sema iren naengibalnay na Hodjos,
kigwan ched ma dahin iya-kal i sahit to i “Niyana mowan sakbatha ta kamen?
Mowan charaliy dinteg tayo tep Sabbath niman a akow na pan-inana.”
Insongbat na dahi i “Ahow,
nem sema toon iyangkal na sahit ko,
kigwan tod si-kak i a-daen koy kamen ko et man-ekarak.”
Et inbaga ra i “Siya tan a toon engowan cha si-kam i a-daen moy kamen mo et man-ekad ka?”
Nem nat amta niwa dahi no siyay iyangkal na sahit to tep bimetik males Jesus a iyaydaok ded chakel a toon esa-sa-nop chiwan.
Idi engkay,
sibin Jesus iwa dahid ma timplon kigwan tod si-katho i “Si-neng mo,
mapteng ka wa.
Enog i basol mowan,
nahol ni gwariy karkaron mepesamak cha si-kam.”
Et bimetik da ma dahi,
et kimowan a mengigwanggwang ired ma naengibalnay na Hodjos i si Jesus i iyangkal na sahit to.